KIRJALLINEN KYSYMYS E-2150/03 esittäjä(t): Jean Lambert (Verts/ALE) komissiolle. Työlainsäädännön täytäntöönpano Yhdistyneessä kuningaskunnassa sukupuolisen suuntautumisen osalta.



Virallinen lehti nro 011 E , 15/01/2004 s. 0249 - 0250



KIRJALLINEN KYSYMYS E-2150/03 esittäjä(t): Jean Lambert (Verts/ALE) komissiolle (27. kesäkuuta 2003) Aihe: Työlainsäädännön täytäntöönpano Yhdistyneessä kuningaskunnassa sukupuolisen suuntautumisen osalta Yhdenvertaisesta kohtelusta työssä ja ammatissa 27. marraskuuta 2000 annetun EU:n direktiivin 2000/78/EY(1) perusperiaatteena on, että sukupuolisen suuntautumisen perusteella ei saa ilmetä syrjintää muutoin kuin erittäin rajoitetuissa tilanteissa, jos jokin uskontoon tai vakaumukseen, vammaisuuteen, ikään tai sukupuoliseen suuntautumiseen liittyvä ominaisuus muodostaa työhön liittyvän todellisen ja ratkaisevan vaatimuksen. Yhdistyneen kuningaskunnan hallitus esittää seuraavaa tekstiä panemaan täytäntöön edellä mainitun direktiivin artiklat, jotka liittyvät yhdenvertaisen kohtelun periaatteeseen palkattaessa sukupuoliselta suuntautumiseltaan erilaisia henkilöitä: Työhön liittyvää todellista vaatimusta koskeva poikkeus (asetuksen 7 artiklan 3 kohta) a) työ liittyy organisoituun uskonnon harjoittamiseen b) työnantaja soveltaa sukupuoliseen suuntautumiseen liittyvää vaatimusta i) uskonnon oppien vaatimusten täyttämiseksi tai ii) koska työn luonne ja asiayhteys sitä vaativat, jotta vältytään loukkaamasta voimakasta uskonnollista vakaumusta, johon yhtyy merkittävä osa uskonnon harjoittajista, ja c) joko i) henkilö, johon vaatimusta sovelletaan, ei täytä sitä, tai ii) työnantaja ei ole varma ja hänen on kohtuullista olla epävarma siitä, täyttääkö henkilö kyseisen vaatimuksen. Katsooko komissio, että käsitettä työhön liittyvä todellinen ja ratkaiseva vaatimus tulkitaan tässä pätevällä ja oikealla tavalla? Eikö komissio katso, että tällä velvoitetaan työntekijä puolustamaan sukupuolista suuntautumistaan tuomioistuimessa, pikemminkin kuin että velvoitettaisiin työnantaja puolustamaan päätöstään olla ottamatta henkilöä työhön sukupuolisen suuntautumisen perusteella? (1) EYVL L 303, 2.12.2000, s. 16. Anna Diamantopouloun komission puolesta antama vastaus (28. heinäkuuta 2003) Komissio seuraa tarkoin jäsenvaltioiden tekemiä esitysluonnoksia, joilla on määrä panna täytäntöön yhdenvertaista kohtelua työssä ja ammatissa koskevista yleisistä puitteista 27. marraskuuta 2000 annettu neuvoston direktiivi 2000/78/EY. Tämä direktiivi on pantava täytäntöön kansallisessa lainsäädännössä 2. joulukuuta 2003 mennessä. Komissio kiinnittää erityistä huomiota tapaan, jolla jäsenvaltiot aikovat soveltaa direktiivin 4 artiklan työhön liittyviä vaatimuksia koskevia ehtoja. 4 artiklassa 1 kohdassa sallitaan erilainen kohtelu, jos tiettyjen työtehtävien luonteen tai niiden yhteyksien vuoksi, joissa tehtävät suoritetaan, kyseinen ominaisuus on todellinen ja ratkaiseva työhön liittyvä vaatimus, edellyttäen, että tavoite on oikeutettu ja että vaatimus on oikeasuhteinen. Se, täyttääkö erilainen kohtelu mainitun direktiivin 4 artiklan 1 kohdassa esitetyt ehdot, riippuu kyseisen työpaikan tai työtehtävän luonteesta. Joka tapauksessa direktiivin 10 artiklassa todetaan selvästi, että kun henkilö, joka katsoo kärsineensä vääryyttä sen vuoksi, että häneen ei ole sovellettu yhdenvertaisen kohtelun periaatetta, esittää siviili- tai hallintotuomioistuimessa tai muussa toimivaltaisessa viranomaisessa tosiseikkoja, joiden perusteella voidaan olettaa tapahtuneen välitöntä tai välillistä syrjintää, on vastaajan vastuulla näyttää toteen, että yhdenvertaisen kohtelun periaatetta ei ole rikottu. Komissio ei voi puuttua asiaan direktiivin täytäntöönpanoon varatun ajan kuluessa. Komissio kuitenkin ryhtyy tarvittaviin oikeustoimiin direktiivin voimaanastumisen jälkeen varmistaakseen, että jäsenvaltiot täyttävät direktiivissä määrätyt velvoitteensa.